Mokaulengwe mongwe o ne a kopa morongwa gore a tsamaye le ene go ya loetong lwa go boela. Fa ba sena go palamela mo tseleng e e kwa godimo e e lapisang ya thaba, ba ne ba opa diatla go itsise mong wa ntlo gore ba fitlhile. Ba ne ba lalediwa go tsena mo ntlong e e ruletsweng ka bojang, ba tshwanelwa ke go oba ditlhogo fa ba tsena mo botsenong jo bo kwa tlase. Ba ne ba tsena ka kelotlhoko gore ba fete mo gare ga boalo jwa mmu, mo mmangwana a epileng khuti teng, a tsentse kobo mme a beile lesea la gagwe gone. E re ka lesea leno le ne le sa kgone go tswa foo, le ne le kgotsofalela go nna le goloketsa ka boitumelo fa bagolo ba ntse ba tlotla. Fa ba sena go nna le motlotlo o o monate ka masego a Bogosi, mosadi yoo o ne a tla le senwelo se setelele sa senō sa lefelo leo. Go ise go ye kae ke fa bakaulengwe ba fologa mo thabeng go ya go dira maeto a mangwe.